It-Tieni Pitazz – Paragrafi 611-620 O Ġesu' tiegħi, qiegħda nitolbok, bit-tjubija tal-Qalb l-iżjed ħelwa Tiegħek, agħmel li l-korla Tiegħek tonqos u wrina l-ħniena Tiegħek. Jalla l-ġrieħi Tiegħek inkunu t-tarka tagħna kontra l-ġustizzja ta' Missierek. Jiena sirt nafek, O Alla, bħala l-għajn tal-ħniena li tagħti l-ħajja lil kull ruħ u tmantniha. O, kemm hi kbira l-ħniena tal-Mulej; hija ikbar mill-kwalitajiet l-oħrajn kollha Tiegħu. Il-ħniena hija l-ikbar attribut ta' Alla; kulma hawn madwari ikellimni dwar din il-ħaġa. Il-ħniena hi l-ħajja tal-erwieħ; il-mogħdrija Tiegħu m'għandiex tarf. O Mulej, ħares lejna u imxi magħna skont il-ħniena Tiegħek bla tarf, skont il-ħniena kbira Tiegħek. Darba, kelli dubju jekk dak li kien ġrali kienx offenda serjament lill-Mulej Ġesu' jew le. Peress li ma stajtx insib tarf ta' dan id-dubju, iddeċidejt li ma nitqarbinx qabel ma immur inqerr l-ewwel, għax jiena mdorrija nitlob maħfra għall-inqas ħtija. F'dawk il-ġranet meta ma tqarbintx ma ħassejtx il-preżenza ta' Alla. Dan ġabli wġigħ li ma jitfissirx bil-kliem, imma jiena ħadtu bħala kastig għad-dnub. Iżda meta mort inqerr ġejt imċanfra li ma tqarbintx, għax dak li kien ġrali ma kienx ostaklu għat-Tqarbin. Wara li kont qerrejt, tqarbint u rajt lill-Mulej Ġesu' li qalli, Kun af, binti, li kkawżajtli iktar niket meta ma ngħqadtx Miegħi fit-tqarbin Imqaddes milli għamilt b'dik il-ħtija żgħira. Darba, rajt il-kappella żgħira fejn sitt sorijiet kienu qegħdin jitqarbnu mingħand il-konfessur tagħna (Dun Sopocko), li kien liebes spellizza u stola. Ma kienx hemm ornamenti jew ġinokkjaturi fil-kappella. Wara t-Tqarbin, rajt lill-Mulej Ġesu' kif jidher fix-xbieha. Ġesu' kien tielaq, u jiena sejjaħtlu, "Kif tista' tibqa' għaddej, tarani u ma tgħidli xejn, Mulej? Mingħajrek, jiena ma jien ser nagħmel xejn; jeħtieġli Inti toqgħod u tberikni, u tbierek ukoll din il-komunita' u dan il-pajjiż." Ġesu' għamel is-sinjal tas-Salib u qal, Tibża' xejn, Jiena dejjem miegħek. Fl-aħħar jumejn qabel ma beda r-Randan kellna siegħa adorazzjoni bħala riparazzjoni mat-tfajliet. Matul dawn is-sagħtejn jiena rajt il-Mulej Ġesu' bħalma kien wara l-flaġellazzjoni. Ruħi ħasset uġigħ tant kbir li ħassejtni bħallikieku kelli l-esperjenza ta' dawk it-turmenti kollha f'ġismi u f'ruħi stess. 1 ta' Marzu 1936. Illum waqt il-Quddiesa ħassejt qawwa stramba u ħerqa sabiex jiena nibda nwettaq ix-xewqat ta' Alla. Tant fhimt ċar l-affarijiet li l-Mulej kien qiegħed jitlob mingħandi li verament li kieku kelli ngħid li ma nistax nifhem Alla x'qed jitlob mingħandi, kont inkun qiegħda nigdeb, għax il-Mulej qed jgħarrafni r-rieda Tiegħu tant ċar li m'għandi l-ebda dell ta' dubju dwarhom. Jiena rrealizzajt li kienet tkun l-ikbar ingratitudni jekk inkompli nipposponi iktar din il-ħaġa li l-Mulej jixtieq jara mwettqa għall-glorja Tiegħu u għall-ġid ta' għadd kbir ta' erwieħ. U Hu qiegħed jużani bħala għodda dgħajfa li permezz tagħha Huwa jwettaq il-pjanijiet eterni Tiegħu ta' ħniena. Verament, kemm inkun ingrata ruħi jekk hija tibqa' tirreżisti iktar lil Alla. Xejn m'hu ser iżżomni iżjed, la persekuzzjoni, tbatjiet, disprezzi, ħars ikrah, theddid, talb ħerqan, ġuħ, kesħa, imposturaġni, ħbiberiji, kuntrarju, ħbieb jew għedewwa; kemm jekk ikunu affarijiet li jiena għaddejja minnhom issa jew affarijiet li ser iseħħu fil-futur jew ukoll il-mibgħeda li nħoss għall-infern – xejn m'hu ser iżomni milli nagħmel ir-rieda ta' Alla. Jiena ma nibbażax fuq il-qawwa tiegħi stess, imma fuq is-setgħa bla tarf Tiegħu għax, bħalma Hu tani l-grazzja li nkun naf ir-rieda qaddisa Tiegħu, Hu jagħtini wkoll il-grazzja li nwettaqha. Ma rridx nonqos milli ngħid kemm in-natura baxxa tiegħi stess hi kapaċi tirreżisti din il-ħaġa u tkun trid turi x-xewqat tagħha stess u mbagħad iseħħ ġewwa ruħi taqbida kbira, bħalma kellu Ġesu' fil-Ġnien taż-Żebbuġ. U allura jiena wkoll ngħajjat lil Alla, il-Missier Etern, "Jekk hu possibli, ħu din it-tazza mingħandi, imma xorta waħda, ħa sseħħ mhux ir-rieda tiegħi, imma Tiegħek, O Mulej; tkun magħmula r-rieda Tiegħek." Dak li ser ngħaddi minnu mhux moħbi minni, imma b'għarfien sħiħ jiena naċċetta dak kollu li Inti tibgħatli, O Mulej. Jiena nafda fik, O Alla ħanin, u nixtieq inkun l-ewwel waħda li nuri dik il-fiduċja fik li Inti trid mingħand l-erwieħ. O Verita' Eterna, għinni u dawwalni fit-toroq tal-ħajja, u agħmel ir-rieda Tiegħek isseħħ ġewwa fija. Alla tiegħi, jiena ma nixtieq xejn ħlief li t-twettiq tar-rieda Tiegħek. Ma jimpurtax jekk tkunx faċli jew diffiċli. Jiena nħoss qawwa straordinarja timbuttani sabiex nagħmel li għandi nagħmel. Ħaġa waħda biss iżżommni lura, u dik hi l-ubbidjenza qaddisa. O Ġesu' tiegħi, Inti timbuttani minn naħa waħda u min naħa l-oħra żżommni lura. F'din il-ħaġa, ukoll, O Ġesu' tiegħi, tkun magħmula r-rieda qaddisa Tiegħek. Komplejt f'dan l-istat, bla ebda waqfien, għal ħafna żmien. Is-saħħa fiżika tiegħi naqset, u għalkemm jiena ma tkellimt ma' ħadd dwar dan, xorta waħda l-Madre Superjura (Borgia) indunat bl-uġigħ tiegħi u rrimarkat li d-dehra tiegħi kienet inbidlet u ma tantx kelli kulur f'wiċċi. Hija qaltli mmur norqod qabel u ndum aktar rieqda, u qaltlilhom iġibuli kikkra ħalib sħun filgħaxija. Kellha qalb ta' omm, kienet kollha premura u ppruvat tgħinni. Imma fil-każ ta' tbatijiet spirtwali, affarijiet esterni ma jagħmlu l-ebda differenza u ma jġibux wisq serħan. Jiena kont nieħu saħħti mill-konfessinarju u mill-konsolazzjoni li kont naf li dalwaqt kont ser inkun nista' nibda naġixxi. Il-Ħamis, x'ħin mort fiċ-ċella tiegħi, rajt fuqi l-Ostja Qaddisa tleqq u tiddi. Imbagħad smajt vuċi li deherli li kienet ġejja minn fuq l-Ostja: Il-qawwa tiegħek tinsab fl-Ostja Mqaddsa; hija tħarsek. Wara li nstema' dan il-kliem, id-dehra għebet, imma qawwa stramba daħlet ġewwa ruħi, u dawl stramb illuminani dwar f'hiex tikkonsisti l-imħabba tagħna għal Alla: jiġifieri, f'li nagħmlu r-rieda Tiegħu. O Santissma Trinita', Alla Etern, jiena rrid niddi fil-kuruna tal-ħniena Tiegħek bħal ħaġra prezzjuża ċkejkna li tiddependi għas-sbuħija tagħha fuq ir-raġġ tad-dawl Tiegħek u tal-ħniena Tiegħek li ħadd ma jista' jifhimha. Dak kollu li hu sabiħ ġewwa ruħi huwa Tiegħek, O Alla; waħdi jiena ngħodd dejjem bħala xejn. Fil-bidu tar-Randan, tlabt lill-konfessur tiegħi xi mortifikazzjoni għal dan iż-żmien ta' sawm. Huwa qalli ma nnaqqasx mill-ikel tiegħi, imma, filwaqt li nkun qiegħda niekol, kelli nimmedita kif il-Mulej Ġesu', fuq is-Salib, aċċetta l-ħall u l-imrar. Din kellha tkun il-mortifikazzjoni tiegħi. Jiena ma kontx naf li din il-ħaġa kellha tkun ta' tant ġid għal ruħi. Il-ġid hu li jiena nkun qiegħda nimmedita l-ħin kollu fuq il-Passjoni doloruża Tiegħu u għalhekk, filwaqt li kont inkun qiegħda niekol, kont inkun qiegħda naħseb mhux fuq dak li kont qiegħda niekol, imma kont inkun qiegħda nirrifletti fuq il-mewt tal-Mulej tiegħi. Fil-bidu tar-Randan, tlabt ukoll li jkun mibdul is-suġġett tal-eżami partikulari tiegħi u qaluli nagħmel kollox bl-intenzjoni safja ta' riparazzjoni għall-imsejkna midinbin. Din il-ħaġa żżommni f'għaqda kontinwa ma' Alla, u din l-intenzjoni tipperfezzjona l-azzjonijiet tiegħi, għax kulma nagħmel nagħmlu għall-erwieħ immortali. It-tbatijiet u l-għeja kollha qishom m'huma xejn meta jiena naħseb li huma jservu biex erwieħ midinbin jirrikonċiljaw ruħhom ma' Alla. Marija hija l-Għalliema tiegħi, li l-ħin kollu tgħallimni kif jiena għandi ngħix għal Alla. L-Ispirtu tiegħi jieħu r-ruħ fil-ġentilezza u fl-umilta' tiegħek, O Marija.
Djarju ta' Swor Fawstina – It-2 Pitazz (par.611-620)